User:Jjennyds/sandbox

Gabby Petiton tappo
Gabrielle Venora Petito oli amerikkalainen nainen, joka katosi 27.8 ja 30.8 välisenä aikana matkatessaan läpi Yhdysvaltoja poikaystävänsä Brian Laundrien kanssa. 19. syyskuuta, muutama viikko sen jälkeen kun Laundrie oli palannut kotiinsa Floridaan ilman Petitoa ja oli kieltäytynyt kertomasta tämän olinpaikkaa, hänen ruumiinsa löydettiin Bridger-Tetonin kansallispuistosta Wyomingista. Petiton kuolinsyyksi määriteltiin henkirikos, tarkempi kuolinsyy oli kuristaminen.

Tapaus sai julkisuutta, kun pariskunnan liikkeet tulivat julkiseen huomioon heistä saatujen ääni- ja videomateriaalien vuoksi. Petito ja Laundrie tekivät matkastaan videoita, joita he julkaisivat Youtubeen, ja poliisien käyttämä kamera kuvasi heitä silloin, kun Laundrieta syytettiin väkivallasta Petitoa kohtaan.

Sen jälkeen, kun Laundriesta tuli virallisesti yksi poliisien epäillyistä, hänen vanhempansa kertoivat hänen lähteneen patikoimaan lähellä olleeseen metsään 13. syyskuuta. 22. syyskuuta FBI etsintäkuulutti Laundrien luottokorttipetoksesta, sillä hän oli käyttänyt toisen ihmisen korttia ja nostanut sieltä rahaa. Myöhemmin selvisi kortin kuuluneen Petitolle. Kuukausi Laundrien katoamisen jälkeen hänen jäänteensä löydettiin Myakkahatchee Creekin kansallispuistosta. Kuolinsyyksi määriteltiin itsemurha, tarkemmin päähän kohdistunut laukaus.

Gabby Petito
Gabrielle Venora Petito (19. maaliskuuta 1999 - 30. elokuuta 2021) syntyi ja kasvoi Blue Pointissa, New Yorkissa. Hän oli kuudesta sisaruksesta vanhin. Petito valmistui vuonna 2017 Bayport-Blue Pointin koulusta, joka sijaitsi Bayportissa. Opiskellessaan siellä hän tapasi Brian Christopher Laundrien, ja pari alkoi seurustella maaliskuussa 2019. Myöhemmin samana vuonna he muuttivat Laundrien vanhemmille North Portiin, Floridaan, ja menivät kihloihin heinäkuussa 2020.

Ennen katoamista
Petito oli säästänyt rahaa töistään, jotta pääsisi suunnittelemalleen Yhdysvaltain läpikulkumatkalle Laundrien kanssa. 17. kesäkuuta 2021 pari osallistui Petiton veljen valmistujaisseremoniaan Blue Pointissa, josta he lähtivät pakettiautollaan 2. heinäkuuta neljä kuukautta kestävälle matkalleen. Pari dokumentoi matkaansa Petiton Youtube-tilille sekä omille Instagram-tileilleen.

Väkivaltatapaus
12. elokuuta 2021 silminnäkijä soitti hätänumeroon, ja kertoi nähneensä pariskunnan tappelemassa Utahissa sijaitsevassa Moabin kaupungissa. Silminnäkijä kertoi puhelussa nähneensä miehen lyövän naista, ja heidän juostuaan pitkin poikin jalkakäytävää mies löi naista uudelleen ja ajoi pois. Myöhemmin selvisi, että kyseessä oli Laundrie ja Petito.

Myöhemmin toinen silminnäkijä kuvaili poliisille samaa tapausta, kertoen että Petito ja Laundrie ”puhuivat toisilleen aggressiiviseen sävyyn” ja että Petito ”löi häntä (Laundrieta) käsivarteen”. Silminnäkijän mukaan näytti siltä, että Laundrie olisi yrittänyt jättää Petitoa ja yrittänyt ottaa hänen puhelintaan mukaansa, ennen kun Petito meni pakettiautoon kuskin paikalle, siirtyi siitä pelkääjän paikalle ja kysyi Laundrielta ”Minkä takia sinun pitää olla niin ilkeä?” ennen kaksikon ajamista pois paikalta.

Poliisin järjestettyä partion pysäyttämään pakettiauton lähellä Archesin kansallispuiston sisäänkäyntiä he löysivät Petiton itkemässä pelkääjän paikalta. Petito kertoi poliiseille kärsivänsä ”henkilökohtaisista ongelmista”. Tilanteesta vastannut poliisi kirjoitti raporttiinsa, että missään vaiheessa tutkinnan aikana ”Gabrielle ei lopettanut itkemistä tai raskaasti hengittämistä eikä hän saanut sanottua lauseitaan loppuun ilman että hän pyyhki kyyneleitään, nenäänsä tai hieroi polviaan käsillään”.

Petito kertoi poliisille, että hän ja Laundrie olivat riidelleet hänen (Petiton) jatkuvasta tarpeesta siivota pakettiautoa. Petito kertoi, että joinain päivinä hänellä oli todella pahoja pakko-oireisia häiriöitä (OCD), ja hän siivosi sekä järjesteli pakettiautoa pyydellen samalla anteeksi Laundrielta ilkeyttään, joka johtui OCD:stä ja hänen (Petiton) turhautumisesta. Petiton isän mukaan hänellä ei kuitenkaan ollut diagnosoitu OCD:tä ja Petito käytti sitä enemmän ns. slangiterminä.

Kumpikaan osapuolista - Petito tai Laundrie - ei halunnut nostaa syytteitä toisiaan vastaan välikohtauksen johdosta, jota kuvailtiin poliisien johdosta enemmän hermoromahduksena kuin perheväkivaltana - joka olisi vaatinut jommankumman tai kummankin pidätystä. Poliisi kuitenkin erotti parin toisistaan, järjestäen Laundrielle huoneen Moabissa sijaitsevasta motellista. Petito vietti yön parin pakettiautossa.

Viimeiset havainnot
17. elokuuta Laundrie lensi Salt Lake Citystä Floridan Tampaan, jättäen Petiton omiin oloihinsa. Petito yöpyi useamman yön ajan hotellissa lähellä Salt Lake Cityn suurinta lentokenttää ja kirjautui ulos 24. elokuuta. Laundrien perhe kertoi myöhemmin, että hän (Laundrie) teki matkan hakeakseen muutamia henkilökohtaisia tavaroitaan ja myydäkseen vuokravarastonsa säästääkseen rahaa matkan jatkamista varten. Laundrie palasi Petiton luo 23. elokuuta.

Petiton äiti kertoi myöhemmin, että hän puhui tyttärelleen viimeisen kerran 25. elokuuta. Hänen mukaansa pariskunta oli tuolloin ollut matkalla Utahista Grand Tetonin ja Yellowstonen kansallispuistoihin. 25. elokuuta Petito julkaisi myös viimeiseksi jääneen Instagram-päivityksensä, jossa oli kuvia hänestä Ogdenin kaupungissa sijaitsevan ravintolan ulkopuolella.

Seuraava silminnäkijähavainto parista tehtiin 27. elokuuta kello 13-14 välillä. Silminnäkijä oli nähnyt Laundrien ja Petiton yhdessä eräässä tex mex-ravintolassa Jackson Holessa, Wyomingissa. Silminnäkijän mukaan Laundrie oli kiistellyt aggressiivisesti jostakin rahaan liittyvästä ravintolapäällikön ja tarjoilijan kanssa. Petito oli myöhemmin palannut ravintolaan pyydellen anteeksi Laundrien käytöstä. Ravintolan henkilöstö vahvisti myöhemmin, että näin oli tapahtunut ja pari oli ollut heidän ravintolassaan kyseisenä päivänä.

Toinen silminnäkijä oli ottanut yhteyttä FBI:hin ilmoittaakseen hitaasti liikkuneen valkoisen pakettiauton koordinaatit. Autoa oli hänen mukaansa ajanut ”geneeriseltä näyttänyt, valkoihoinen mies, jonka käytös vaikutti oudolta”. Auto oli ajanut lähellä Spread Creekin leirintäaluetta ainakin 26.-27. elokuuta, mahdollisesti myös 28. elokuuta. Kyseinen silminnäkijä teki havainnoistaan myös videon Tiktokiin. Hänen mukaansa eräs FBI-agentti oli myöhemmin sanonut, että hänen tililleen tehdyt videot Petitoon liittyen auttoivat lopulta poliisia löytämään hänen jäänteensä.

Eräs nainen kertoi omalla Tiktok-videollaan, että hän oli antanut poikaystävänsä kanssa Laundrielle kyydin läheltä Colter Bay Villagea 29. elokuuta nähtyään hänet liftaamassa tien varressa. Naisen mukaan Laundrie ”pelästyi” kuullessaan että he olivat menossa Jackson Holeen Wyomingissa sijaitsevan Jacksonin kaupungin sijaan, ja poistui ajoneuvosta lähellä Jacksonin järven patoa vain 30 minuuttia kyytiin nousemisensa jälkeen. Häntä kyydinneen naisen mukaan oli outoa, että Laundrie tarjosi hänelle 200 dollaria (189€) vain 16 kilometrin mittaisesta matkasta. Laundrie ei myöskään vaikuttanut likaiselta, vaikka hän oli omien sanojensa mukaan ollut retkeilemässä useita päiviä.

Erään todistajan mukaan hän otti Laundrien kyytiinsä samalta alueelta, jolle hän oli jäänyt edellisen kyytinsä jälkeen (Jacksonin järven pato) noin puoli seitsemän aikoihin illalla 29. elokuuta. Hän ajoi Laundrien Spread Creekin leirintäalueen sisäänkäynnille. Laundrie tarjosi naiselle bensarahaa matkasta, joka ei kestänyt 20 minuuttia kauempaa, mutta ei halunnut hänen ajavan sisäänkäyntiä pidemmälle. Naisen mukaan Laundrie oli tästä johtuen hermostuneen oloinen.

27. elokuuta Petiton puhelimesta lähetettiin viesti hänen äidilleen, jossa luki ”Voitko auttaa Stania, saan jatkuvasti häneltä vastaajaviestejä ja puheluita”. Petiton äidissä tämä herätti ihmetystä, sillä Petito ei koskaan puhunut isoisästään - joka oli viestissä mainittu Stan - etunimellä. Viimeinen Petiton puhelimesta hänelle lähetetty viesti tuli 30. elokuuta, ja siinä luki vain ”Yosemitessa ei ole kenttää”. Petiton äidin mukaan on epävarmaa, kuka viestit lähetti.

1.syyskuuta Laundrie palasi yksin vanhempiensa kotiin Floridaan pakettiautollaan. 6.-7. syyskuuta hän meni vanhempiensa kanssa retkeilemään Pinellan maakuntaan.

Tutkinta
Petiton ja Laundrien ilmoittaminen kadonneeksi

11. syyskuuta Petiton äiti ilmoitti tyttärensä kadonneeksi. Tässä vaiheessa hän oli kuullut tyttärestään viimeksi elokuun lopulla. Neljä päivää myöhemmin Laundrie nimettiin tapaukseen liittyväksi henkilöksi. Laundrien vanhemmat palkkasivat pojalleen asianajajan, ja tämän neuvosta koko perhe ei puhunut tapauksesta kenellekään.

Poliisin tutkittua Laundrien kodissa olleita valvontakameroita he näkivät tämän poistuvan asunnolta 13. syyskuuta. 15. syyskuuta he näkivät Laundrien auton palaavan asunnolle; he olettivat tuolloin autosta poistuneen henkilön olleen Laundrie itse. 17. syyskuuta Laundrien vanhemmat kuitenkin ilmoittivat poikansa kadonneeksi, väittäen että eivät olleet nähneet häntä 13. syyskuuta jälkeen. Tässä vaiheessa poliisit tajusivat Brian Laundrieksi kuvitelleensa ihmisen olleenkin tämän äiti, joka oli ajanut poikansa autolla kotiinsa 15. syyskuuta. Saatuaan etsintäluvat poliisit ottivat haltuunsa ja tutkivat Laundrien pakettiauton, heidän vanhempiensa auton sekä ulkoisen kovalevyn.

Petiton jäänteiden löytyminen

19. syyskuuta Petiton tuntomerkkejä vastanneet jäänteet löydettiin Spread Creekin leirintäalueelta Wyomingista, läheltä aluetta jossa Laundrien pakettiauto oli nähty muutamia viikkoja aiemmin. Petiton henkilöllisyyden varmistuttua hänelle tehtiin ruumiinavaus, jossa kuolinsyyksi määriteltiin henkirikos. Tarkempi kuolinsyy oli iskut tylpällä esineellä päähän ja kaulaan, jota seurasi kuristaminen. Petito kuoli noin kolmesta neljään viikkoa ennen hänen jäänteidensä löytymistä.

Laundrien etsintä ja hänen jäänteidensä löytyminen

23. syyskuuta Laundriesta tehtiin pidätysmääräys hänen käytettyään Petiton luottokorttia luvatta. Kortilta nostettiin noin 1000 dollaria 30.8.-1.9. välisenä aikana. FBI haki samaan aikaan Laundrien kotoa materiaaleja, jotka täsmäisivät hänen DNA:taan.

5. lokakuuta Laundrien sisko kehotti ABC Newsin haastattelussa Laundrieta ilmiantamaan itsensä viranomaisille. Kaksi päivää myöhemmin, 7. lokakuuta Laundrien isä liittyi tutkijoiden mukaan heidän etsiessään Laundrieta Sarasotasta, tarkemmin sanottuna Myakkahatcheen luonnonpuistosta ja sen lähialueilta. Nämä alueet olivat sellaisia, jossa Laundrie tapasi usein vierailla.

20. lokakuuta Laundrien jäänteet sekä joitakin hänen henkilökohtaisia tavaroitaan löydettiin Myakkahatcheen luonnonpuistosta alueelta joka oli vain vähän aikaa sitten ollut veden alla tulvien vuoksi. Hänen kuolinsyytään ei pystytty määrittelemään ruumiinavauksessa, ja hänen jäänteensä luovutettiin tutkittavaksi antropologille, joka onnistui määrittelemään kuolinsyyksi itsemurhan päähän kohdistuneesta laukauksesta johtuen.

Laundrien tunnustus

21. tammikuuta 2022 FBI kertoi, että Laundrie oli tunnustanut tappaneensa Petiton. Tieto löytyi Laundrien muistivihosta, joka oli löytynyt hänen jäänteidensä viereltä muutamia kuukausia aikaisemmin. Kirjoituksissaan Laundrie kertoi myös huijanneensa ihmisiä lähettämällä tekstiviestejä Petiton puhelimella, joista sai käsityksen, että Petito oli edelleen elossa. Laundriesta tuli tämän jälkeen virallisesti syyllinen tapauksessa. FBI kuitenkin sulki lopulta tapauksen, kertoen että ”tutkinnassa ei löytynyt muita Petiton kuolemaan liittyneitä ihmisiä kuin Laundrie” ja että ”FBI:n päämäärä läpi tutkinnan oli tuoda oikeutta Gabbylle ja hänen perheelleen”.

Yleisön kiinnostus
Tapaus kiinnosti yleisöä laajasti Yhdysvalloissa ja ulkomailla, ja sai enemmän näkyvyyttä kuin monet muut tapaukset, joihin liittyi kadonnut ihminen tai murha. Lisääntynyt kiinnostus johtui etenkin Laundrien ja hänen perheensä vähäisestä kiinnostuksesta kommentoida Petiton olinpaikkaa sekä Petiton ja Laundrien tekemistä videoista, joissa oli isossa osassa heidän parisuhteensa sekä elämäntapansa. Myös silminnäkijöiden sosiaaliseen mediaan tekemät videot heidän havainnoistaan kiinnostivat yleisöä, sillä ne toivat paljon todisteita kaikkien nähtäville. Tapauksen johdosta sosiaaliseen mediaan tehtiin monia videoita, joissa esitettiin erilaisia teorioita ja muita havaintoja. Petiton vanhemmat perustivat tyttärensä muistolle säätiön, jonka varoilla he auttavat muissa kadonneiden henkilöiden tapauksissa. Yleisön suuri kiinnostus Petiton ja Laundrien etsinnöissä auttoikin lopulta poliisia löytämään myös viiden muun kadonneen ihmisen ruumiit. Vaikka osa sosiaaliseen mediaan julkaistuista sisällöistä olivat tutkinnan kannalta hyödyllisiä, monia sisältöjä kuvailtiin ”tunteettomiksi ja rahan tai tunnettuvuuden perässä tehdyiksi”. Osa sisällöstä oli myös pelkkää disinformaatiota.

Tapauksen saama huomio eri medioissa toi myös kommentteja, joiden mukaan tapaus oli esimerkki ”kadonneen valkoisen naisen syndroomasta”, jossa kadonnut ihminen saa erityisen paljon huomiota ollessaan valkoihoinen nainen. Kun Petiton tapausta verrattiin vuosina 2011-2020 Wyomingissa kadonneisiin n. 700 henkilöön - jotka olivat intiaanitaustaisia - Petiton tapauksen saama huomio oli huomattavasti isompi.